Diari Oficial de la Generalitat Valenciana


Sumari del DOGV 6305, del 07-07-2010 (2010/7778)

ORDE 67/2010, de 2 de juliol, de la Conselleria d'Educació, per la qual es convoca un concurs públic d'ajudes per a la realització d'activitats complementàries per a l'alumnat escolaritzat en centres específics d'Educació Especial o en unitats específiques d'Educació Especial ubicades en centres ordinaris sostinguts amb fons públics.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6305

Data del DOGV
:   07-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/7778


Data del document
:   02-07-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * educació especial
    * alumnat
    * ensenyament públic
    * centre d'ensenyament
    * alumne
    * educació no formal
    * suport econòmic
    * ajuda pública

ORDE 67/2010, de 2 de juliol, de la Conselleria d'Educació, per la qual es convoca un concurs públic d'ajudes per a la realització d'activitats complementàries per a l'alumnat escolaritzat en centres específics d'Educació Especial o en unitats específiques d'Educació Especial ubicades en centres ordinaris sostinguts amb fons públics. [2010/7778]
El Decret 39/1998, de 31 de març (DOGV de 17 d'abril), del Govern Valencià, d'ordenació de l'educació per a l'atenció de l'alumnat amb necessitats educatives especials, establix en l'article 10.4 que la Conselleria de Cultura, Educació i Ciència fomentarà la participació de la comunitat per a complementar les activitats escolars i oferirà suport en les activitats relacionades amb el coneixement de l'entorn, amb la finalitat de garantir a l'alumnat amb necessitats educatives especials les màximes possibilitats de participació en la vida social de la seua comunitat.
La Llei Orgànica 2/2006, de 3 de maig, d'Educació assenyala, entre els principis fonamentals, els de garantir l'equitat i la qualitat en l'educació per a tots, vetlant per la igualtat d'oportunitats, prestant els suports necessaris tant a l'alumnat que ho requerisca com als centres educatius on estan escolaritzats. Es tracta, per tant, de conciliar la qualitat de l'educació amb l'equitat en el seu repartiment. Així, a fi de garantir l'equitat educativa que s'establix en el títol II, s'assenyala en el capítol I, article 71.1, que les Administracions educatives disposaran dels mitjans necessaris perquè tot l'alumnat assolisca el màxim desenrotllament personal, intel·lectual, social i emocional, així com els objectius establits amb caràcter general.
Les característiques de l'alumnat escolaritzat en centres específics d'Educació Especial o en unitats específiques d'Educació Especial ubicades en centres ordinaris determinen que les activitats que es proposen en esta orde constituïsquen una important oportunitat per a sobrepassar l'entorn més pròxim de l'escola i la família, i per a accedir al coneixement i gaudi d'altres realitats.
Per això, la Conselleria d'Educació es proposa fomentar i facilitar la realització d'activitats complementàries per a l'alumnat amb necessitats educatives especials escolaritzat en centres específics d'Educació Especial o en unitats específiques d'Educació Especial ubicades en centres ordinaris sostinguts amb fons públics. Es pretén facilitar a l'alumnat d'estos centres i unitats l'accés als recursos comunitaris i llocs d'oci, i donar una oportunitat perquè treballen, en contextos reals, les habilitats socials i d'autonomia personal.
Per tot això, i fent ús de les atribucions conferides per l'article 28 de la Llei 5/1983, de 30 de desembre, del Consell, i vista la proposta del director general d'Ordenació i Centres Docents amb data 17 de maig de 2010, i de conformitat amb esta,
ORDENE
Primer. Convocatòria i objecte
1. Es convoca un concurs d'ajudes econòmiques per a la realització d'activitats complementàries programades per a l'alumnat escolaritzat en centres específics d'Educació Especial o en unitats específiques d'Educació Especial, ubicades en centres ordinaris sostinguts amb fons públics de la Comunitat Valenciana.
2. El seu objecte serà el desenrotllament de les habilitats socials i d'autonomia personal necessàries per a la integració de l'alumnat amb necessitats educatives especials.
Segon. Aprovació de les bases
S'aproven les bases per les quals es regirà esta convocatòria, que figuren en l'annex I de la present orde, així com els següents documents adjunts: annex II, model de sol·licitud; annex III, relació d'alumnes participants; annex IV, recursos personals; annex V, autorització paterna (autorització dels pares, mares o tutors legals de l'alumne/a per a assistir a l'activitat complementària); annex VI, declaració responsable; annex VII, Manteniment de Tercers.
Tercer. Definició i realització de les activitats complementàries
1. Es definixen com a activitats complementàries, a l'efecte d'esta orde, les que, tot i que figure en el programa d'aprenentatge de l'alumnat, es realitzen fora del centre, preferentment durant l'horari lectiu, o fora del període lectiu, en casos excepcionals derivats de l'activitat.
2. Estes activitats s'han de desenrotllat durant el curs escolar 2009-2010.
Quart. Finançament
1. Les ajudes concedides finançaran parcialment els gastos que es generen derivats del cost individualitzat de les activitats complementàries realitzades per l'alumnat. En tot cas, la quantitat concedida no podrà excedir el total dels gastos generats pel desenrotllament d'estes.
2. Estes ajudes es finançaran amb càrrec a la línia T3154000, de l'aplicació pressupostària 67.22.32.689.71.7, dels Pressupostos de la Generalitat per a l'any 2010, per un import global màxim de 32.130 euros.
3. Les ajudes contingudes en l'orde no necessiten ser notificades a la Comissió Europea perquè no reunixen tots els criteris de l'article 107 del Tractat de Funcionament de la Unió Europea, i per tant queden excloses del procediment de notificació d'este Tractat. Estes ajudes estan destinades a una entitat que no realitza activitats econòmiques.
DISPOSICIONS FINALS
Primera
Es delega en la Direcció General d'Ordenació i Centres Docents la facultat de resoldre la concessió de les ajudes que regula esta orde, així com per a resoldre totes les incidències que es plantegen en la seua interpretació i execució.
Segona
La present orde produirà efectes a partir de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, els centres privats concertats poden interposar potestativament un recurs de reposició o un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 2 de juliol de 2010
El conseller d'Educació,
ALEJANDRO FONT DE MORA TURÓN
Annex I
Bases de la convocatòria
Primera. Objectius
1. La present convocatòria està destinada a afavorir, per mitjà d'una ajuda econòmica, l'accés a les activitats complementàries de l'alumnat amb necessitats educatives especials escolaritzats en centres específics d'Educació Especial o en unitats específiques d'Educació Especial ubicades en centres ordinaris sostinguts amb fons públics de la Comunitat Valenciana.
2. Els seus objectius prioritaris són:
a) Afavorir el desenrotllament d'habilitats de relació interpersonal i habilitats socials.
b) Incrementar el nivell d'independència de l'alumne o l'alumna pel que fa a l'autonomia personal (higiene, netedat personal, vestit i alimentació).
c) Utilitzar adequadament els recursos comunitaris: transport, telèfon públic, correus, informació i altres.
d) Planificar i participar en activitats d'oci i temps lliure.
Segona. Caràcter i duració
1. Podran incloure's les activitats que tinguen previstes realitzar les unitats específiques d'Educació Especial ubicades en centres ordinaris i en centres específics d'Educació Especial durant el present curs acadèmic 2009-2010 amb caràcter periòdic o en alternança (natació, competicions esportives, etc.), així com l'assistència a jornades d'intercanvi, fires, exposició de treballs o altres activitats educatives.
2. Hauran de tindre una duració superior a un dia i podran ser de realització periòdica o continuada.
3. El pagament de les ajudes es realitzarà una vegada justificada la realització de les activitats.
Tercera. Entitats col·laboradores: participants
Podran participar-hi tots els centres específics d'Educació Especial i totes les unitats específiques d'Educació Especial ubicades en centres ordinaris sostinguts amb fons públics situats en l'àmbit territorial de la Comunitat Valenciana que hagen programat activitats complementàries per al seu alumnat.
Quarta. Documentació necessària
1. Els centres públics i privats concertats presentaran una sol·licitud, així com el projecte de realització d'una o diverses activitats complementàries, previstes en la seua programació general anual.
2. El model de sol·licitud (annex II) serà subscrit pel director o directora del centre públic o pel titular del centre privat concertat, segons el cas. En la sol·licitud es prioritzaran les activitats, en cas de presentar-ne més d'una.
3. La sol·licitud, dirigida a la Direcció General d'Ordenació i Centres Docents, ha d'estar acompanyada de la documentació següent:
- Còpia de la pàgina corresponent de la programació general anual del curs 2009-2010 en la qual figure inscrita.
- Còpia de l'acta d'aprovació del Consell Escolar.
- L'objecte de l'activitat i la seua concreció de desenrotllament.
- Una previsió de cost de l'activitat o activitats.
- Relació d'alumnes participants (annex III), indicant el nom, cognoms, edat i tipus de discapacitat de cada un d'ells.
- Recursos personals (annex IV), indicant el nom i cognoms del professorat acompanyant en l'activitat, així com el seu lloc en el centre.
- Autorització paterna (annex V), on els pares, mares o tutors legals de l'alumne l'autoritzen per a assistir a l'activitat complementària.
4. Els centres privats concertats han d'aportar, a més dels documents referits en el punt anterior, els que seguixen:
a) Declaració responsable de no estar incursos en les prohibicions per a obtindre la condició de beneficiari, assenyalades en l'article 13, de la Llei 38/2003, de 17 de novembre, General de Subvencions, segons l'annex VI.
b) Documentació acreditativa de trobar-se al corrent de les seues obligacions tributàries (amb l'Agència Tributària i amb la Hisenda autonòmica valenciana) i amb la Seguretat Social, o exempts, si és el cas, per mitjà de certificació referida al moment de finalització del termini de presentació de sol·licituds en els termes establits en l'article 13.7 de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el reglament de la dita llei.
c) Fitxa de Manteniment de Tercers, segons el model inclòs en l'annex VII.
5. La sol·licitud i la documentació assenyalada podrà ser remesa a la Direcció General d'Ordenació i Centres Docents a través de les direccions territorials d'Educació o bé a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Si la sol·licitud i la documentació és remesa per correu, d'acord amb l'article 31 del Reglament de prestació dels servicis postals aprovat pel Reial Decret 1829/1999, de 3 de desembre (BOE de 31 de desembre), es presentaran en sobre obert a l'operador a qui se li ha encomanat la prestació del servici postal universal, a fi que, en la capçalera del primer full del document que es vol enviar, es facen constar amb claredat el nom de l'oficina i la data, el lloc i l'hora exacta de la seua admissió.
7. El termini de presentació de sol·licituds és de 20 dies hàbils, comptats a partir de l'endemà de la publicació d'esta orde en el Diari Oficial de la Comunitat Valenciana.
8. Tal com assenyala l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits exigits, es requerirà el centre interessat perquè en el termini de 10 dies esmene la falta o acompanye els documents preceptius i, si no es fa, es considerarà que desistix de la seua petició, prèvia resolució que es dictarà en els termes de l'article 42.
Quinta. Procediment de valoració
L'òrgan competent per a l'ordenació i instrucció del procediment serà el Servici de Planificació Educativa Ordinària i Necessitats Educatives Específiques.
L'estudi i valoració dels projectes presentats i la consegüent proposta d'ajudes correspondrà a una comissió formada per:
- El director general d'Ordenació i Centres Docents, o la persona en qui delegue, que actuarà com a president.
- El cap del Servici de Planificació Educativa Ordinària i Necessitats Educatives Específiques de la Direcció General d'Ordenació i Centres Docents o persona en qui delegue.
- El cap de la Secció d'Educació Especial.
- Un inspector o inspectora d'Educació en representació de cada una de les direccions territorials d'Educació, designat/ada pel director Territorial corresponent.
- Un inspector o inspectora del Servici Central de la Inspecció Educativa, designat/ada pel cap del Servici.
- Un director o directora d'un centre específic d'Educació Especial, per cada una de les tres direccions territorials, designat pel director general d'Ordenació i Centres Docents.
- Un assessor o assessora de l'àrea d'atenció a la diversitat, necessitats educatives especials, d'un CEFIRE, designat/ada pel director general de Personal.
- Un funcionari o funcionària de la Direcció General d'Ordenació i Centres Docents, designat/ada pel cap del Servici de Planificació Educativa Ordinària i Necessitats Educatives Específiques, que actuarà com a secretari/ària, amb veu però sense vot.
- Podran assistir a les reunions de la comissió, amb veu però sense vot, els representants dels sindicats que formen part de la Mesa Sindical Sectorial d'Educació, així com representants de les associacions de les patronals més representatives del sector.
Sexta. Valoració dels projectes
La comissió valorarà els projectes presentats tenint en compte les bases de la convocatòria i considerant d'atenció preferent les activitats complementàries dirigides als aspectes següents:
a) Que l'alumnat es trobe en el tram d'edat 12-21 anys (0-3 punts).
b) Que es dirigisquen a l'alumnat que es trobe realitzant el programa denominat de Transició a la Vida Adulta, regulat en la Resolució de 31 de juliol de 2000 (0-3 anys).
c) Que incrementen el nivell d'independència de l'alumnat pel que fa a l'autonomia personal (higiene, netedat personal, vestit i alimentació) (0-3 punts).
d) Que afavorisquen el desenrotllament d'habilitats de relació interpersonal i habilitats socials en el seu entorn (0-3 punts).
e) Que impliquen la utilització de recursos comunitaris quant a desplaçament, comunicació i informació (0-3 punts).
f) Nombre d'activitats complementàries realitzades (0-3 punts).
Sèptima. Resolució
1. Realitzada la valoració dels projectes presentats, la comissió de valoració constituïda a este efecte tal com indica l'apartat quint d'este annex, formularà la proposta de resolució al director general d'Ordenació i Centres Docents de l'adjudicació o denegació de les ajudes sol·licitades, a través del òrgan instructor.
2. El director general d'Ordenació i Centres Docents, per delegació del conseller d'Educació de la Generalitat, resoldrà indicant el centre i l'activitat concreta al qual es concedix l'ajuda, així com la quantia d'esta.
3. Esta resolució serà publicada en el Diari Oficial de la Comunitat Valenciana en el termini de 3 mesos a partir de la publicació d'esta orde. Transcorregut el termini sense que s'haja dictat i notificat la resolució corresponent, s'entendrà que s'ha produït desestimació per efecte del silenci administratiu, sense perjuí de l'obligació de resoldre conforme a l'article 43.4 de la Llei 39/1992, de 26 de novembre.
4. Els centres públics dependents de la Conselleria d'Educació que reben l'assignació en concepte d'ajudes per a activitats d'alumnes, han de justificar-ho segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
5. La comissió podrà proposar al director general d'Ordenació i Centres Docents una redistribució de la quantitat atorgada quan algun centre no haja realitzat adequadament l'activitat o no haja presentat la documentació justificativa, la qual cosa donarà lloc al reintegrament de la subvenció (de conformitat amb l'article 37 de la Llei General de Subvencions), a través de la resolució corresponent. La redistribució del crèdit sobrant conseqüència del reintegrament es realitzarà per mitjà de noves resolucions, incrementant les ajudes als centres que hagen realitzat les activitats i presentat la documentació justificativa. Esta redistribució podrà augmentar la proporció d'ajuda a la resta de les activitats dels altres centres sempre que en cap cas supose un finançament superior al 100% dels gastos realitzats en estes.
Octava. Justificació de les ajudes
1. Els centres privats concertats percebran l'ajuda atorgada després de la justificació del compliment de la finalitat per a la qual s'ha concedit. Per a això ho han de justificar documentalment, en un termini de 30 dies hàbils des de la data de publicació de la resolució, per mitjà de factures originals o còpies compulsades i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació dels gastos també podrà efectuar-se per mitjà de factures electròniques, sempre que complisquen els requisits exigits per a la seua acceptació en l'àmbit tributari.
2. Així mateix, d'acord amb l'article 19.4 de la Llei General de Subvencions, l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.
3. La justificació de les subvencions rebudes es realitzarà de conformitat amb allò que s'assenyala en l'article 30 de La Llei General de Subvencions.
4. D'acord amb l'article 19.3 de la Llei General de Subvencions, l'import de les subvencions en cap cas podrà ser d'una quantia que, aïlladament o sumant les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
5. D'acord amb l'article 37 de la Llei General de Subvencions, serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament i es realitzarà en els casos que s'hi establixen.
6. Quan en l'exercici de les funcions d'inspecció i control es deduïsquen indicis de la incorrecta obtenció, gaudi o destinació de l'ajuda o subvenció percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.
Novena. Memòria final
1. Abans del 31 de juliol de 2010, els centres remetran a la Direcció General d'Ordenació i Centres Docents, a través del mateix procediment indicat en la base quarta, punt 5, la memòria de realització del projecte, acompanyada dels documents següents:
- La relació d'alumnes participants.
- La justificació dels gastos realitzats, per mitjà de les corresponents factures o documents acreditatius, d'acord amb l'article 30.3 de la Llei General de Subvencions.
2. Els beneficiaris de les subvencions s'ajustaran al que establix l'article 14 de la Llei General de Subvencions pel que fa a obligacions i incompliment d'estes.